En målrettet politiindsats har gjort livet surt for mange af de udenlandske lastbilchauffører, der kører igennem Danmark med ulovlige papirer eller tvivlsomt teknisk udstyr.

Der bliver nemlig slået hårdt ned på lastbilsvindel her i landet, fortæller Stig Simonsen, der er politikommissær og daglig leder af Tungvognscenter Syd, der sammen med landets to øvrige Tungvognscentre varetager kontrollen af de tunge køretøjer.

- Vi har haft en massiv kontrolindsats i forhold til de mange udenlandske chauffører og den form for snyd, de laver. Og derfor har vi været massivt til stede og har skrevet mange sager. Det er som ringe i vandet, og det kan vi kun være tilfredse med, siger Stig Simonsen.

Læs også : Stor mangel på lastbilchauffører: Uddannelsessted lover jobgaranti

Udover at der bliver foretaget mange kontroller, er det også en bøde i en seriøs størrelse, man kan se frem til, hvis man bliver taget.

Bøder i 100.000-kronersklassen er ikke ualmindelige, og det er blot halvanden måned siden, at en rumænsk vognmand fik en bøde på 349.000 kroner for at bryde køre- og hviletidsreglerne og manipulere med lastbilens tekniske udstyr.

Et hyppigt eksempel på snyd er, at chaufføren har manipuleret med den såkaldte ’takograf’, der registrerer chaufførens køre- og hviletid. På den måde kan chaufføren fortsætte kørslen mens det ligner, at der bliver holdt pause.

Et andet meget populært svindelnummer er manipulation med det såkaldte ’Adblue-anlæg’, som er beregnet til at reducere lastbilens udledning af skadelige gasser. Her er der på et år blevet konstateret 200 tilfælde af manipulation med anlægget i såkaldte Euro 5-lastbiler, som er lastbiler, der skal overholde en bestemt miljøklassificering.

Rygtes i Europa

At det danske politi slår hårdt ned på den slags overtrædelser er efterhånden ved at være rygtedes i Europa, fortæller politikommissær Stig Simonsen.

- Det hører jeg fra mine kollegaer, at der bliver snakket om på de forskellige sociale medier blandt chaufførerne. Og det sker langt nede i Europa også, hvor vores kontroller bliver ’highlighted’ med jævne mellemrum, siger han.

- Vi har fornemmelsen af, at nogle overvejer, om det kan svare sig at snyde. Bøderne er ved at være i det leje, hvor vi kan høre i branchen, at det gør ondt, når de får de her store bøder, siger Stig Simonsen.

Læs også : Danske vognmænd bag 79 procent af politianmeldte dyretransporter

Ove Holm er underdirektør i DTL Danske Vognmænd, der repræsenterer knap 2.000 danske vognmænd, der kører i ind- og udland.

Han bekræfter, at de enorme bødesummer er et samtaleemne blandt de udenlandske chauffører.

- Der er ingen tvivl om, at politiets indsats og de bødestørrelser, vi taler om, er noget, der virkelig giver genlyd i branchen. De taler om på tværs af nationaliteter, hvor kraftige bøder man får i Danmark, hvis man ikke overholder reglerne, siger han.

Underdirektøren er glad for, at der bliver slået hårdere ned på den type svindel, som ofte kommer fra udenlandske vognmænd.